b'\n_START_ARTICLE_\nLlu\xc3\xads Salvador d\'\xc3\x80ustria-Toscana\n_START_SECTION_\nBreu biografia\n_START_PARAGRAPH_\nNeix a la ciutat de Flor\xc3\xa8ncia, capital de l\'antic Gran Ducat de Toscana, el dia 4 d\'agost de l\'any 1847, sent fill del gran duc Leopold II de Toscana i de la princesa Antonieta de Borb\xc3\xb3-Dues Sic\xc3\xadlies. Llu\xc3\xads Salvador fou batejat amb els noms de Ludwig Salvator Maria Giuseppe Giovanni Battista Dominicus Raineri Ferdinando Carl Zenobius Antonin. Era n\xc3\xa9t per via paterna del gran duc Ferran III de Toscana i de la princesa Llu\xc3\xafsa de Borb\xc3\xb3-Dues Sic\xc3\xadlies i per via materna del rei Francesc I de les Dues Sic\xc3\xadlies i de la infanta Maria Isabel d\'Espanya. _NEWLINE_L\'any 1859, arran de l\'ocupaci\xc3\xb3 de la Toscana per part de les tropes de l\'ex\xc3\xa8rcit piemont\xc3\xa8s, la fam\xc3\xadlia gran ducal hagu\xc3\xa9 de partir a l\'exili instal\xc2\xb7lant-se a \xc3\x80ustria sota la protecci\xc3\xb3 de l\'emperador Francesc Josep I d\'\xc3\x80ustria. Posteriorment, la fam\xc3\xadlia dels \xc3\x80ustria-Toscana adquiriren el Castell de Brandeis a Boh\xc3\xa8mia._NEWLINE_A P\xc5\x99erov nad Labem, Boh\xc3\xa8mia (Tx\xc3\xa8quia), va fundar el que es creu que fou el primer museu a l\'aire lliure o ecomuseu a Europa Central i de l\'Est (ca. 1895).\n_START_SECTION_\nL\'Arxiduc i les Illes Balears\n_START_PARAGRAPH_\nVa visitar Eivissa i Formentera per primera vegada l\'estiu de 1867, a vint anys, abans d\'establir-se a Mallorca el 1872. Dedic\xc3\xa0 el primer dels nou volums de la seva monumental obra Die Balearen in Wort und Bild geschildert -Les Balears descrites amb paraules i imatges - a aquestes dues illes, que anomen\xc3\xa0 les antigues Piti\xc3\xbcses. Hi torn\xc3\xa0 el 1885 i el 1898._NEWLINE_\xc3\x89s molt conegut a Mallorca (on \xc3\xa9s anomenat popularment s\'Arxiduc) per les temporades que pass\xc3\xa0 a l\'illa (hi viatj\xc3\xa0 per primera vegada el 1867, despr\xc3\xa9s de visitar les Piti\xc3\xbcses), on escriv\xc3\xad diversos llibres d\'investigaci\xc3\xb3 sobre temes de les Illes Balears (etnografia, hist\xc3\xb2ria, cultura) i tamb\xc3\xa9 alguns escrits art\xc3\xadstics. Escriv\xc3\xad una de les primeres recopilacions de les rondalles mallorquines, els contes populars de l\'illa, avan\xc3\xa7ant-se a la col\xc2\xb7lecci\xc3\xb3 del Moss\xc3\xa8n Alcover. El 1887 conegu\xc3\xa9 Catalina Homar, a qui convert\xc3\xad en l\'encarregada de la seva propietat de s\'Estaca._NEWLINE_Es va involucrar plenament en la vida de l\'illa a partir del moment quan compr\xc3\xa0 la seva primera finca a l\'illa, la finca de Miramar, a Valldemossa, el 1872. A les seves extenses propietats, convidava personatges il\xc2\xb7lustres com ara Santiago Rusi\xc3\xb1ol, Jacint Verdaguer, Miguel de Unamuno, i diversos personatges reials._NEWLINE_Express\xc3\xa0 una gran estima a l\'illa, que esdevingu\xc3\xa9 com una segona p\xc3\xa0tria. S\'Arxiduc va dir de Mallorca: \xe2\x80\x9cQuan hagis contemplat la grandesa de Mallorca, quan hagis compr\xc3\xa8s el profund secret de l\xe2\x80\x99Illa d\'Or, l\xe2\x80\x99estimar\xc3\xa0s tota la vida\xe2\x80\x9d._NEWLINE_Com b\xc3\xa9 diuen els editors R. i J.J. Ola\xc3\xb1eta al llibre Somnis d\'estiu ran de mar, recull d\'escrits de l\'Arxiduc: _NEWLINE_"La figura de l\'Arxiduc Llu\xc3\xads Salvador, personatge novel\xc2\xb7lesc, home de prodigiosa cultura i mecenes gener\xc3\xb3s, \xc3\xa9s coneguda i estimada per tothom a Mallorca, en justa correspond\xc3\xa8ncia a l\'amor que ell profess\xc3\xa0 per l\'illa. Pr\xc3\xadncep errant, Llu\xc3\xads Salvador va \xc3\xa9sser de tot arreu i d\'enlloc, per\xc3\xb2, si d\'algun indret es va arribar a considerar ciutad\xc3\xa0, si en alguna contrada arrelaren ferm les seves tendes n\xc3\xb2mades, aquesta contrada fou Mallorca. L\'Arxiduc -intel\xc2\xb7lectual poliglot- va fer la seva aportaci\xc3\xb3 a la literatura catalana de Mallorca, una aportaci\xc3\xb3 breu per\xc3\xb2 de cap manera menyspreable, que est\xc3\xa0 formada per tres llibres escrits directament en la nostra llengua."'